TPOLY เทิร์นอะราวด์ประมูลงานใหม่หมื่นลบ.ย้ำเป้ารายได้โต 10%
TPOLY เทิร์นอะราวด์ประมูลงานใหม่หมื่นลบ.ย้ำเป้ารายได้โต 10%
31 พ.ค. 2559

นายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ จำกัด (มหาชน) หรือTPOLY เปิดเผยว่า บริษัทยังคงตั้งเป้ารายได้ปีนี้เติบโต 10% จากปีก่อนที่ทำได้ 2,282.16 ล้านบาท เนื่องจากปัจจุบันมีงานในมือ (Backlog) อยู่ประมาณ 4,500 ล้านบาท ซึ่งจะทยอยรับรู้รายได้เข้ามาอย่างต่อเนื่อง
ประกอบกับมีแผนเข้าร่วมประมูลงานใหม่รวมมูลค่ากว่า 10,000 ล้านบาท โดยคาดว่าจะได้รับงานดังกล่าวไม่น้อยกว่า 10% ของมูลค่าที่ยื่นประมูลอย่างแน่นอน ซึ่งจะเป็นอีกหนึ่งปัจจัยที่ช่วยสนับสนุนให้ผลประกอบการของบริษัทฯ กลับมาเทิร์นอะราวด์ และสร้างผลตอบแทนที่ดีให้กับผู้ถือหุ้นได้ในอนาคต
นอกจากนี้ บริษัทยังเตรียมเปิดและก่อสร้างโครงการอสังหาริมทรัพย์ใหม่อีก 1 โครงการ คือโครงการ Greenwich Prime หทัยราษฎร์ มูลค่า 350 ล้านบาท ขนาดโครงการ 20 ไร่ แบบบ้านเดี่ยว 94 ยูนิต ในช่วงกลางปีนี้ และจะเริ่มขายได้ภายในปลายปี ซึ่งจะทำให้ทยอยรับรู้รายได้เข้ามาอย่างต่อเนื่อง ส่วนโครงการทาวน์โฮม Greenwich Town Home รามอินทรา มูลค่า 740 ล้านบาท จำนวน 174 ยูนิต  ที่ผ่านมามีการขายและโอนไปแล้ว จำนวน 137 ยูนิต จึงคาดว่าจะสามารถปิดการขายของโครงการดังกล่าวได้ภายในปีนี้
นายไชยณรงค์ กล่าวว่า บริษัทมีความก้าวหน้าในการดำเนินกิจการด้วยดีอย่างต่อเนื่อง ตามแผนนโยบายการพัฒนาปรับปรุงผลการดำเนินงานนับตั้งแต่ปีที่ผ่านมา ที่มีการจัดการโครงสร้างทางการเงินให้มีความแข็งแกร่งโดยการจัดสรรเพิ่มเงินลงทุน เพื่อรองรับการขยายการลงทุนที่เพิ่มขึ้น ทำให้กิจการมีสภาพคล่องในการดำเนินธุรกิจและมีต้นทุนทางการเงินและค่าใช้จ่ายที่ลดลง ซึ่งเป็นผลดีและด้วยความมุ่งมั่นในการดำเนินธุรกิจของบริษัทฯ จึงส่งผลให้ผลประกอบการในไตรมาส 1 ของปีนี้ มีกำไร และคาดว่าการดำเนินธุรกิจในไตรมาสต่อๆ ไป ของปีนี้จะดีขึ้น ซึ่งจะเป็นปัจจัยที่ส่งผลบวกต่อผลการดำเนินงานของบริษัทฯและบริษัทในเครือในอนาคต รวมถึงผู้ถือหุ้นของ TPOLY อีกด้วย
                